KTAM ขายกอง KT-SET50 ถึง 29 พ.ค.นี้
KTAM ขายกองทุน KT-SET50 ตั้งแต่วันนี้ถึง 29 พ.ค.นี้ มูลค่าโครงการ 1,000 ล้านบาท เงินลงทุนขั้นต่ำ 1,000 บาท เน้นลงทุนในหลักทรัพย์ที่เป็นส่วนประกอบของดัชนีราคา SET50
25 พ.ค. 2560

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุนกรุงไทย จำกัด หรือ บลจ.กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทย SET50 (KT-SET50) เสนอขายครั้งแรก (IPO) ในวันที่ 22-29 พฤษภาคม 2560 มูลค่าโครงการ 1,000 ล้านบาท เงินลงทุนขั้นต่ำ 1,000 บาท โดยจะเน้นลงทุนในหลักทรัพย์ที่เป็นส่วนประกอบของดัชนีราคา SET50 ซึ่งรวมถึงหลักทรัพย์ที่อยู่ระหว่างการเข้าหรือออกจากการเป็นหลักทรัพย์ที่เป็นส่วนประกอบของดัชนีราคา SET50 ด้วย
โดยเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินสุทธิของกองทุนเพื่อสร้างอัตราผลตอบแทนก่อนหักค่าธรรมเนียมและค่าใช้จ่ายให้ใกล้เคียงกับอัตราผลตอบแทนของดัชนีผลตอบแทนรวม SET50 (SET50TRI) สำหรับการลงทุนในหุ้นกลุ่ม SET50 ดัชนีราคา SET50 ประกอบด้วยหุ้นสามัญจดทะเบียนที่ผ่านการคัดเลือก 50 อันดับแรก  ซึ่งเป็นหลักทรัพย์ที่มีขนาดใหญ่  มีสภาพคล่อง และปริมาณการหมุนเวียนของหลักทรัพย์ที่สูงอย่างสม่ำเสมอ
ทั้งนี้ มองว่าเศรษฐกิจไทยในไตรมาส 2 จะทรงตัวจากไตรมาส 1 เนื่องจากมาตรการกระตุ้นเศรษฐกิจ การลงทุนการใช้จ่ายภาครัฐ และการท่องเที่ยว  ผลักดันให้เติบโตได้ดี  แต่ทั้งนี้ คาดว่าจะเห็นเม็ดเงินลงทุน และโครงการประมูลใหม่ ๆ ในครึ่งปีหลังของปี 2560  ทั้งโครงการรถไฟ และรถไฟฟ้า ซึ่งมีส่วนสำคัญในการขับเคลื่อนเศรษฐกิจ นอกจากนี้ ในช่วงที่ภาวะดัชนีตลาดหลักทรัพย์ปรับตัวลดลงจากจุดสูงสุดที่ 1,591 จุด  ลงมาอยู่ที่ 1,549.64 จุด  ณ วันที่ 19  พฤษภาคม 2560 หรือลดลง 2.67%  จึงเป็นโอกาสที่ดีในการลงทุน โดยดัชนีตลาดหุ้นไทย และราคาหุ้นเทรด อยู่ในระดับต่ำกว่าค่าเฉลี่ยของตลาดหุ้นในภูมิภาคเดียวกัน ขณะที่บริษัทคาดการณ์เป้าหมายดัชนีปีนี้อยู่ที่ 1,668 จุด
อย่างไรก็ตาม ที่ผ่านมาบริษัทได้เปิดจำหน่ายกองทุนเปิดกรุงไทย SET50 เพื่อการเลี้ยงชีพ และกองทุนเปิดกรุงไทยหุ้นระยะยาวSET50  ซึ่งได้รับการตอบรับที่ดีจากนักลงทุน และการเปิดจำหน่ายกองทุน KT-SET50 เพื่อต้องการให้นักลงทุนทั่วไป ที่ไม่ได้ต้องการลงทุนในกองทุนประเภท RMF- LTF  สามารถลงทุนได้  และเป็นกองทุนที่สามารถซื้อขายหน่วยลงทุนได้ทุกวัน
โดยระยะเวลาในการรับเงินค่าขายคืน T+4  และเป็นกองทุนที่เหมาะ สำหรับผู้ลงทุนที่ต้องการโอกาสในการได้รับผลตอบแทนที่ดีจากการลงทุนในหลักทรัพย์ ที่เป็นส่วนประกอบของดัชนีราคา SET50 เพื่อสร้างผลตอบแทนจากการลงทุนในกองทุนให้ใกล้เคียงกับอัตราผลตอบแทนของดัชนีผลตอบแทนรวมSET50